Pratidhwani the Echo

A Peer-Reviewed
International Journal of Humanities &
Social Science

ISSN: 2278-5264 (Online) 2321-9319 (Print)

Impact Factor:
6.28 (Index Copernicus International)

Volume-V,
Issue-III, January 2017, Page No.
13-19

Published by Dept.
of Bengali, Karimganj College, Karimganj,
Assam, India

Website: http://www.thecho.in

নবজাতক
কাব্যের
‘অবর্জিত’
কবিতায় রবীন্দ্র
ভাবনা

কৃষ্ণপ্রসাদ
চ্যাটার্জী

গবেষক,
বাংলা বিভাগ, বিশ্বভারতী,
শান্তিনিকেতন,
পশ্চিমবঙ্গ,
ভারত

Abstract

The main theme of our article is –analysis of
Tagore’s thought based on the poem of  ‘Abarjita’, under  Nabajataka. Nabajataka comprises various
kinds of poem by Rabindranath. The poem ‘Abarjita’ is of a
different character, because this poem also related to the following
information:

1. Variorum of Tagore’s literature.

2. Difference between the literature and history in   Tagore’s   thought.

3. Tagore’s opinion about
variorum.

So our discussion is divided into four levels:

1. Tagore’s thought:
first level

2. Tagore’s thought: second
level

3. Tagore’s thought: third
level

4. Tagore’s thought:
fourth level

Keyword: ‘Abarjita’,
Tagore’s thought, variorum, Tagore’s poetry, Nabajataka.

রবীন্দ্রনাথের
শেষ জীবনের
কাব্য হিসেবে
“নবজাতক”
কাব্য আপন
বৈশিষ্ট্যে সমুজ্জ্বল।
আন্তর্জাতিক
চেতনার সঙ্গে
নানামুখী
বিষয়
কাব্যটিকে
দিয়েছে
নতুনমাত্রা।
সমালোচক
সুকুমার
সেনের ভাষায়ঃ

“রচনাকাল,
বিষয় ও মেজাজ
অনুসারে
নবজাতকের
কবিতাগুলি
বৈচিত্র্যপূর্ণ।”১

বিষয়গত
দিক থেকে নবজাতক
কাব্যে নানা
বিষয়ে কবিতা
রয়েছে। সেদিক
থেকে নবজাতক
–এর অন্যান্য
কবিতা থেকে
‘অবর্জিত’
একটি ভিন্ন
প্রকারের
কবিতা।২
এই কবিতাটি
‘প্রবাসী’
পত্রিকায়
প্রকাশিত হয়
শ্রাবণ ১৩৪২
বঙ্গাব্দে।
বর্তমান প্রসঙ্গে
‘অবর্জিত’
কবিতাকেই
আমরা আলোচনার বিষয়ীভূত
করেছি। সেক্ষেত্রে
আলোচ্য কবিতায়
রবীন্দ্রভাবনার
কোন দিক প্রকাশিত হয়েছে, তা
অনুসন্ধান
করাই আমাদের
মূল অভিপ্রেত।

নবজাতক
কাব্যের
‘অবর্জিত’
কবিতাটি ‘প্রবাসী’তে
প্রকাশিত পাঠ
অনুসারে,
প্রশান্তচন্দ্র
মহলানবীশের
উদ্দেশ্যে
রচিত হয়েছিল।৩
স্বভাবতই
কবিতাটি
রচনার একটি
ইতিহাস আছে।
সেই সূত্রে
আলোচ্য
কবিতায়
রবীন্দ্র
ভাবনার কোন
কোন দিক
প্রকাশিত, তা
বোঝার জন্য
প্রথমেই আমরা
কবিতাটি
রচনার প্রধান
প্রেরণা জেনে
নেব। তাতে
রবীন্দ্র
ভাবনা খুব
সুন্দরভাবে
বোঝা যাবে।।
কবিতাটি
রচনার প্রধান
প্রেরণা
হিসেবে সুধীরচন্দ্র
কর প্রদত্ত কিছু
তথ্য এ
প্রসঙ্গে
স্মরণীয়। যথা:

“বিশ্বভারতীর
গ্রন্থসচিব
শ্রীচারুচন্দ্র
ভট্টাচার্য
মশায় কবির ‘রচনাবলী’
প্রকাশে
উদ্দ্যোগী হন।
একাজে তাঁর
সহযোগী ছিলেন
কিশোরীমোহন
সাঁতরা।
সন্ধ্যাসংগীতের
পূর্বেকার
রচনা এবং আরো
অনেক রচনাংশ-
কবি যা কাঁচা
রচনা হিসাবে
বাদ দিয়ে
রেখেছিলেন,-
‘রচনাবলী’তে
চারুবাবু
সে-সবই
ছাপাবার
ইচ্ছা প্রকাশ
করেন।
ঐতিহাসিক
সূত্রস্বরূপ এবং
সাহিত্যিক
মূল্যে
সার্থক রচনা
হিসাবে তার
অনেকগুলোর
ক্রম রক্ষা
করা হবে। কবি
বিরোধী হলেন।
শেষ পর্যন্ত
চারু বাবুর
আগ্রহ এবং
তাঁর
যৌক্তিকতার
কাছে তিনি
নিরস্ত হন।
কিন্তু
‘অবর্জিত’
নামক একটি কবিতা
লিখে তার
মধ্যে নিলেন
এক হাত
সাহিত্যের
ক্ষেত্রে
ইতিহাস
ভক্তদের। এই
কবিতা
কটাক্ষের
লক্ষ্যীভূত
ছিলেন কবির
প্রীতিভাজন
শ্রীপ্রশান্তচন্দ্র
মহলানবীশ।”৪

উপর্যুক্ত তথ্যগুলি
থেকে একথা পরিষ্কার
যে, আলোচ্য কবিতাটি
প্রতিক্রিয়াধর্মী।
একইসঙ্গে কবিতাটি
প্রশান্তচন্দ্র
মহলানবীশকে লেখার
সূত্রে- এতে রচনাবলী
প্রকাশ সম্পর্কে
রবীন্দ্র প্রতিক্রিয়া
এবং সে সম্পর্কে
বেশ কিছু ভাবনা
প্রকাশিত। কবিতাটি
অবলম্বনে সেই রবীন্দ্র
ভাবনার স্বরূপ
অনুধাবন করা যেতে
পারে।

“নবজাতক” কাব্যের
‘অবর্জিত’ কবিতায়
রবীন্দ্র ভাবনাকে
আমরা ধাপে ধাপে
বুঝে নেব। সেক্ষেত্রে
আলোচনার সুবিধার্থে
এই কবিতায় রবীন্দ্র
ভাবনাকে কয়েকটি
স্তরে ভাগ করা
যেতে পারে। যথা:

১. রবীন্দ্র রচনাবলী
প্রকাশে অনুরাগী
ব্যক্তিদের সম্পর্কে
রবীন্দ্র ভাবনা

২.সাহিত্য ও ইতিহাসের
পার্থক্য বিচারে
রবীন্দ্র ভাবনা

৩.লেখার উৎকর্ষতা
বৃদ্ধিতে রবীন্দ্র
ভাবনা

৪.রবীন্দ্র মানসে
মার্জনা চাওয়ার
ভাবনা

উপর্যুক্ত
চারটি স্তর ক্রম
অনুযায়ী আলোচনা
করা হল।

রবীন্দ্র
ভাবনা: প্রথম স্তর

আমরা
আলোচনার
শুরুতে
সুধীরচন্দ্র
কর প্রদত্ত
কিছু তথ্য উল্লেখ
করেছি। তাতে
জানা যায়,
রবীন্দ্রনাথ
যে সময়ে(১৯৩৫)
এই কবিতা
লিখেছেন, সেই
সময়ে রবীন্দ্র
রচনাবলী
প্রকাশ
ব্যাপারে
আলোচনা হয়।
সেই সূত্রে
চারুচন্দ্র
ভট্টাচার্য ও
প্রশান্তচন্দ্র
মহলানবীশ
রবীন্দ্রনাথের
অপ্রচলিত
লেখাগুলিকে
ছাপতে আগ্রহী
হন। কিন্তু
রবীন্দ্রনাথ
তাতে রাজী হন
নি। স্বভাবতই
‘অবর্জিত’
কবিতা রচনা করে
তিনি রচনাবলী
প্রকাশে
অনুরাগী
ব্যক্তিদের সম্পর্কে
নিজ অনুভূতি
ব্যক্ত করেন।
এটি আমাদের
আলোচনায় প্রথম
স্তর হিসেবে
কল্পিত।

কবিগুরু
রবীন্দ্রনাথ সর্বদা
শ্রেষ্ঠ লেখা ছাপার
পক্ষপাতী ছিলেন।
যে লেখা কাঁচা,
যা অপরিণত তা রবীন্দ্রনাথের
মতে শ্রেষ্ঠ লেখা
হতে পারে না। এমনকি
তা কবির অভিপ্রায়ে
ইতিহাস হিসেবেও
গণ্য নয়। সেক্ষেত্রে
রবীন্দ্রনাথের
ভাষায়:

“লেখা যখন
কবিতা হয়ে উঠেছে
তখন থেকেই তার
ইতিহাস।”৫

সুতরাং যখন ‘অপরিণত’
লেখাগুলিকে প্রশান্তচন্দ্র
মহলানবীশ ছাপার
আগ্রহ দেখান, তখন
রবীন্দ্রনাথ তাতে
বিচলিত হন। যার
ফলস্বরূপ তিনি
নিজের বক্তব্য
পেশ করার জন্য
‘অবর্জিত কবিতাটি
লেখেন। যাতে রচনাবলী
প্রকাশে অনুরাগী
প্রশান্তচন্দ্র
সম্পর্কে রবীন্দ্রনাথের
তীব্র অনুভূতি
প্রকাশিত হয়েছে।
এ প্রসঙ্গে কবিতার
নিম্ন ছত্রগুলি
স্মরণীয়:

“বিপদ ঘটাতে
শুধু নেই ছাপাখানা,

বিদ্যানুরাগী
বন্ধু রয়েছে
নানা-

আবর্জনারে
বর্জন করি যদি

চারি দিক হতে
গর্জন করি
উঠে,

‘ঐতিহাসিক
সূত্র দিবে কি
টুটে,

যা ঘটেছে
তারা রাখা চাই
নিরবধি।’”৬

এখানে
‘নানা
বিদ্যানুরাগী’
বলতে একজন
প্রশান্তচন্দ্র
মহলানবীশ
একথা ভাবা
যেতেই পারে।
কেননা
প্রবাসী
পত্রিকায় কবিতাটি
লিখিত হয়েছিল
প্রশান্তচন্দ্রের
উদ্দেশ্যে।
সেদিক থেকে
প্রশান্তচন্দ্র
একমাত্র
ব্যক্তি যিনি
“রবীন্দ্রনাথের
অপ্রচলিত
রচনাসংগ্রহে
প্রথম ব্রতী
হয়েছিলেন।”৭

‘অবর্জিত’
কবিতায়
রবীন্দ্রনাথ
প্রশান্তচন্দ্র
সম্পর্কে প্রতিক্রিয়ার
পাশাপাশি
নিজের লেখার
কলেবর
সম্পর্কেও
ভাবনা প্রকাশ
করেছেন। কবি আক্ষেপের
সুরে বলেন:

“আমি
শুধু ভাবি,
নিজেরে কেমনে
ক্ষমি-

পুঞ্জ পুঞ্জ
বকুনি উঠেছে
জমি,

কোন
সৎকারে করি
তার সদগতি।”৮

এই
কথার পশ্চাতে
রয়েছে
রবীন্দ্র
রচনার বর্জিত
তথা অপরিণত
অংশগুলি যা
রবীন্দ্রনাথ
গ্রহণ করতে দ্বিধা
প্রকাশ করেছেন।
সবমিলিয়ে আলোচ্য
কবিতায় আমাদের
কল্পিত প্রথম স্তরের
রবীন্দ্র ভাবনায়
মূলত রবীন্দ্রনাথের
অনুযোগপূর্ণ এবং
আক্ষেপমূলক
অভিব্যক্তিই প্রকাশিত
হয়েছে।

রবীন্দ্র
ভাবনা: দ্বিতীয়
স্তর

‘অবর্জিত’
কবিতায় রবীন্দ্র
ভাবনার ক্ষেত্রে
দ্বিতীয় স্তর খুবই
গুরুত্বপূর্ণ।
কেননা এই স্তরেই
ইতিহাস ও সাহিত্য
সম্পর্কে রবীন্দ্র
ভাবনার পরিচয় পাওয়া
যাবে। আলোচ্য কবিতাটি
এবং অন্যান্য তথ্য
অবলম্বনে বর্তমান
স্তর বিশদ করা
হল।

রবীন্দ্রনাথের
ভাষায় ইতিহাস সমস্ত
ঘটনাকেই ধরতে চায়।
এজন্য রবীন্দ্রনাথ
বলেন:

“ইতিহাস বুড়ো,
বেড়াজাল তার পাতা,

সঙ্গে রয়েছে হিসাবের
মোটা খাতা-

ধরা
যাহা পড়ে ফর্দে
সকলি আছে।

হয় আর নয়, খোঁজ
রাখে শুধু এই,

ভালোমন্দর দরদ
কিছুই নেই,

মূল্যের ভেদ তুল্য
তাহার কাছে।”৯

উপর্যুক্ত পংক্তিগুলিতে
রবীন্দ্র দৃষ্টিতে
ইতিহাসের স্বরূপ
খুব সুন্দরভাবে
ধরা পড়েছে। ইতিহাস
রবীন্দ্রনাথের
কাছে বুড়ো, ইতিহাসের
কাছে ভালো মন্দের
কিছু দরদ নেই, ঘটনার
যথাযথ বর্ণনাই
ইতিহাসের প্রধান
কাজ। কিন্তু সাহিত্য
তা নয়, তাকে ভালো
মন্দ বিচার করতেই
হয়, কেননা তার রয়েছে
সহৃদয় পাঠক সমাজ।
সেজন্য রবীন্দ্রনাথের
কণ্ঠে উচ্চারিত
হয়:

সৃষ্টির কাজে
প্রকাশেরই ব্যগ্রতা,

ইতিহাসটারে গোপন
করে সে রাখে।১০

সাহিত্যের
সার্থকতা অনেক
সময় মুদ্রণের উপর
নির্ভর করে। কেননা
মুদ্রণের মধ্য
দিয়েই সাহিত্য
পাঠকের দরবারে
পৌঁছয়। সেই সূত্রে
নির্বাচন তথা
‘বাছাই’ সাহিত্যকে
করতেই হয়। কেননা
“রস সৃষ্টির সত্য
পরিচয়ের সেই একমাত্র
উপায়।”১১ কিন্তু
ইতিহাস সাহিত্যের
মতো বাছাই করে
না। এখানে ইতিহাস
ও সাহিত্য সম্পর্কে
রবীন্দ্রনাথ প্রদত্ত
অন্যত্র কিছু তথ্য
এ প্রসঙ্গে স্মরণীয়।
যথা:

“ইতিহাস সবই মনে
রাখতে চায় কিন্তু
সাহিত্য অনেক ভোলে।
ছাপাখানা ঐতিহাসিকের
সহায়। সাহিত্যের
মধ্যে আছে বাছাই
করার ধর্ম, ছাপাখানা
তার প্রবল বাধা।
কবির রচনাক্ষেত্রকে
তুলনা করা যেতে
পারে নীহারিকার
সঙ্গে। তার বিস্তীর্ণ
ঝাপসা আলোর মাঝে
মাঝে ফুটে উঠেছে
সংহত ও সমাপ্ত
সৃষ্টি। সেগুলিই
কাব্য। আমার রচনায়
আমি তাদেরই স্বীকার
করতে চাই। বাকি
যত ক্ষীণ বাষ্পীয়
ফাঁকগুলি যথার্থ
সাহিত্যের শামিল
নয়।”১২

সুতরাং ইতিহাস
রক্ষার খাতিরে
সাহিত্যকে প্রকাশ
করা, সাহিত্যকে
রাশিকৃত করা রবীন্দ্রনাথ
পছন্দ করেন নি।
কেননা তাঁর ভাষায়:

“সব-কিছুকে নির্বিচারে
রাশীকৃত করলে সমগ্রকে
চেনা যায় না।…অরণ্যকে চেনাতে
গেলেই জঙ্গলকে
সাফ করা চাই,কুঠারের
দরকার।”১৩

রবীন্দ্র
ভাবনা: তৃতীয় স্তর

রবীন্দ্র চর্চার
ক্ষেত্রে পাঠান্তর
খুবই উল্লেখযোগ্য।
পাঠান্তর রবীন্দ্র
প্রতিভা গড়ে ওঠার
ইতিহাস নির্দেশ
করে। রবীন্দ্রনাথ
একটি রচনার চূড়ান্ত
রূপ নির্মাণ করার
জন্য নানারূপ বিবর্তন
রেখায় বিচরণ করেছেন।
তার ফলে একটি লেখার
চূড়ান্ত রূপের
অন্তরালে রয়ে গেছে
নানা স্তর, যা বেশির
ভাগ সময় বর্জিত
বা পরিবর্তিত।
স্বভাবতই রবীন্দ্রনাথের
একটি রচনার নানা
পাঠ লক্ষ  করা যায়।
সেদিক থেকে এই
কবিতায় রবীন্দ্রনাথ
নিজের লেখার পাঠান্তর
সৃষ্টির  দিকেই সকলের
দৃষ্টি আকর্ষণ
করেছেন। এ প্রসঙ্গে
‘অবর্জিত’ কবিতায়
রবীন্দ্রনাথ
লিখেছেন:

“বিশ্বকবির
লেখা যত হয় ছাপা

প্রুফশিটে তার
দশগুণ পড়ে চাপা,

নব এডিশনে
নূতন করিয়া তুলে।

দাগি
যাহা, যাহে বিকার,
যাহাতে ক্ষতি,

মমতামাত্র,
নাহি তো তাহার
প্রতি-”১৪

রবীন্দ্র
রচনায় কীভাবে পাঠান্তর
সৃষ্টি হত উপর্যুক্ত
পংক্তিগুলি তার
প্রমাণ। লেখার
যে সকল অংশ রচনার
উৎকর্ষতা বৃদ্ধিতে
সহায়ক নয়, যা মূল
রচনার ক্ষতি করে,
রবীন্দ্রনাথ তা
বর্জনের পক্ষপাতী।
সেজন্য রবীন্দ্রনাথ
একটি রচনার উৎকর্ষতা
সাধনের জন্য রচনার
‘দাগি’ অংশকে পরিহার
করতেন। একইসঙ্গে
একটি গ্রন্থের
নানা পাঠ রচনা
করতেন। তার ফলেই
একটি রচনার পাঠান্তর
সৃষ্টি হত।

একটি
রচনা সৃষ্টি করতে
তথা রচনার উৎকর্ষতা বৃদ্ধিতে
খারাপ অংশকে
বর্জন করতেই
হয়। কেননা
রবীন্দ্রনাথের
ভাষায়:

“সৃষ্টির
কাজ লুপ্তির সাথে
চলে,”১৫

সাহিত্য সৃষ্টি
করতে গিয়ে যদি
রচনার খারাপ অংশ
বর্জন না করা হয়
, তবে রবীন্দ্রনাথের
ভাষায় সাহিত্যের
অবস্থা ধোবার গাধার
মতোই হবে। এজন্য
রবীন্দ্রনাথ বলেন:

“জীর্ণ ছিন্ন
মলিনের সাথে গোঁজা

কৃপণপাড়ার রাশীকৃত
নিয়ে বোঝা

সাহিত্য হবে শুধু
কি ধোবার গাধা।”১৬

এতে সাহিত্য সম্পর্কে
রবীন্দ্রনাথের
জিজ্ঞাসা
প্রবৃত্তিও
প্রকাশিত
হয়েছে।
সেক্ষেত্রে রবীন্দ্র
অভিপ্রায়ে লেখার
উৎকর্ষতার জন্য
আবর্জনাকে বর্জন
করা খুবই জরুরি।
সুতরাং আমাদের
আলোচনার এই স্তরে
লেখার উৎকর্ষতা
বৃদ্ধিতে রচনার
খারাপ অংশ বর্জন
প্রসঙ্গে রবীন্দ্রনাথের
একটি সুন্দর  অভিব্যক্তি
প্রকাশিত। যাতে
লেখার মান উন্নয়নে
রবীন্দ্রনাথের
পরিবর্তনশীল মানসিকতারই
পরিচয় পাওয়া যায়।

রবীন্দ্র
ভাবনা: চতুর্থ স্তর

রবীন্দ্রনাথের
কৈশোর ও
যৌবনের নানা
রচনা
সম্পর্কে
অবহিত হওয়ার
জন্য
বিশ্বভারতী
প্রকাশিত দুই
খণ্ড অচলিত
সংগ্রহ
রবীন্দ্র
রচনাবলী খুবই
গুরুত্বপূর্ণ।
এই রচনাবলী
প্রকাশের
প্রধান ব্রতী
প্রশান্তচন্দ্র
মহলানবীশ,
একথা পূর্বেই
বলা হয়েছে।
অচলিত সংগ্রহে
থাকা
রচনাগুলি
প্রকাশে
রবীন্দ্রনাথের
প্রবল আপত্তি
ছিল। কেননা
সেই রচনার “অধিকাংশই
অসম্পূর্ণ,
অপরিপক্ক।”১৭
একইসঙ্গে
রবীন্দ্রনাথের
ভাষায়:

“সাহিত্য
সভায় তাকে প্রকাশ্যতা
দিলে তাকে লজ্জা
দেওয়া হয়।”১৮

কিন্তু শেষ পর্যন্ত
রবীন্দ্র রচনাবলী
প্রকাশে ‘উৎসুক
বন্ধুদের’ অনুরোধ
রবীন্দ্রনাথকে
মেনে নিতেই হয়।
সেদিক থেকে রবীন্দ্রনাথ
এর গুরুত্ব উপলব্ধি
করে রচনাবলী প্রকাশে
উদ্দ্যোগী বন্ধুদের
সম্মানও জানান।
এ প্রসঙ্গে রবীন্দ্রনাথের
অন্যত্র বক্তব্য:

“…বন্ধুরা আমার
এত কালের অধ্যবসায়কে
যে নিশ্চিত শ্রদ্ধার
মূল্য দিতে প্রবৃত্ত
হয়েছেন আমিও তাকে
শ্রদ্ধা করে সেই
দানের মধ্যে আমার
শেষ পুরস্কার গ্রহণ
করব।”১৯

রবীন্দ্রনাথ
বন্ধুদের যুক্তি
ও আগ্রহে তার অপরিণত
রচনার প্রকাশ মেনে
নিয়েছিলেন- একথা
সত্য। আবার এই
সকল রচনা প্রকাশের
জন্য রবীন্দ্রনাথ
পাঠক সমাজের কাছে
মার্জনাও চেয়েছিলেন-
একথাও সমানভাবে
সত্য। এজন্য ‘অবর্জিত’
কবিতার শেষ কয়েক
ছত্রে রবীন্দ্রনাথ
বলেন:

“বর্তমানের
ভরি অর্ঘ্যের ডালি

অদেয়
যা দিনু মাখায়ে
ছাপার কালি

তাহারি লাগিয়া
মার্জনা আমি চাহি।”২০

এতে অপরিণত
রচনা প্রকাশ করার
জন্য রবীন্দ্র
মানসে মার্জনা
চাওয়ার ভাব প্রকাশিত।

পরিশেষে
বলা যায়, রবীন্দ্র
রচনা প্রকাশ সম্পর্কে
অন্যদের যে আগ্রহ,
সে সম্পর্কে ‘অবর্জিত’
কবিতায় রবীন্দ্রনাথের
বিপরীত প্রতিক্রিয়ারই
পরিচয় পাওয়া যায়।
একইসঙ্গে নিজের
লেখা তথা সাহিত্য
ও ইতিহাসের স্বরূপ
সম্পর্কে সুন্দর
অভিব্যক্তিরও
পরিচয়বাহী আলোচ্য
কবিতা। সেদিক থেকে
‘অবর্জিত’ কবিতাটি
সমালোচকের ভাষায়
“ব্যক্তিগত জীবনের
বিশ্লেষণ ও হিসাব
নিকাশের ভাবানুভূতিতে
দীপ্ত।”২১
সবমিলিয়ে “নবজাতক”
কাব্যের ‘অবর্জিত’
একটি অভিনব কবিতা।
যা স্বল্প পরিসরে
রচনাবলী প্রকাশ
সম্পর্কে রবীন্দ্র
ভাবনা জানতে সাহায্য
করে।২২

তথ্যপঞ্জি:

১.বাঙ্গালা
সাহিত্যের ইতিহাস,
চতুর্থ খণ্ড, সুকুমার
সেন, আনন্দ পাবলিশার্স,
৪৫ বেনিয়াটোলা
লেন, কলকাতা-৯, সপ্তম
মুদ্রণ ফেব্রুয়ারি
২০১২, পৃ. ১৭১।

২. ‘রবীন্দ্রজীবনী
ও রবীন্দ্রসাহিত্য
প্রবেশক’, চতুর্থ
খণ্ড, প্রভাতকুমার
মুখোপাধ্যায়, বিশ্বভারতী
গ্রন্থনবিভাগ,
৬ আচার্য জগদীশ
বসু রোড,
কলিকাতা-১৭,
তৃতীয়
সংস্করণ আষাঢ়
১৪০১, পৃ.১৮।

৩.দ্র.
গ্রন্থ পরিচয়,
রবীন্দ্র
রচনাবলী,
দ্বাদশ খণ্ড,
বিশ্বভারতী
গ্রন্থনবিভাগ,
৬ আচার্য
জগদীশ বসু
রোড,
কলিকাতা-১৭,
সুলভ সংস্করণ
অগ্রহায়ণ
১৩৯৭,পৃ. ৬৯৭।

৪.
কবি কথা,
সুধীরচন্দ্র
কর,
সুপ্রকাশন, ৩, সার্কাস
রেঞ্জ, কলিকাতা-১৯
প্রথম সংস্করণ
১৯৫১, পৃ.৬৩।

৫.ভূমিকা:সঞ্চয়িতা,বিশ্বভারতী
গ্রন্থনবিভাগ,
৬ আচার্য
জগদীশ বসু
রোড,
কলিকাতা-১৭,
পুনর্মুদ্রণ
পৌষ ১৪০২।

৬.অবর্জিত
কবিতা,
নবজাতক,রবীন্দ্র
রচনাবলী, দ্বাদশ
খণ্ড,
বিশ্বভারতী
গ্রন্থনবিভাগ,
৬ আচার্য
জগদীশ বসু রোড,
কলিকাতা-১৭,
সুলভ সংস্করণ
অগ্রহায়ণ
১৩৯৭,পৃ.
১৩৮।(অতঃপর
তথ্যপঞ্জিটি
‘অবর্জিত:নবজাতক’
বলে উল্লিখিত হবে)।

৭.পূর্বোক্ত
‘কবি কথা’ গ্রন্থ, দ্র. ৪ নং
তথ্যপঞ্জি।

৮.‘অবর্জিত:নবজাতক’, পৃ.১৩৮।

৯.তদেব।

১০.তদেব।

১১.ভূমিকা: রবীন্দ্র
রচনাবলী, প্রথম
খণ্ড, বিশ্বভারতী,
২১০, কর্নওয়ালিস
স্ট্রিট, কলিকাতা,
প্রথম সংস্করণ
আশ্বিন ১৩৪৬(বিশ্বভারতী
রবীন্দ্র ভবন রক্ষিত)।
অতঃপর
তথ্যপঞ্জিটি ‘ভূমিকা:
রবীন্দ্র রচনাবলী
১ম খণ্ড’
বলে উল্লিখিত
হবে)।

১২.‘ভূমিকা:
রবীন্দ্র রচনাবলী
১ম খণ্ড’।

১৩.তদেব।

১৪.‘অবর্জিত:নবজাতক’, পৃ.১৩৯।

১৫.তদেব।

১৬.তদেব।

১৭.ভূমিকা: রবীন্দ্র
রচনাবলী, অচলিত
সংগ্রহ: প্রথম
খণ্ড, বিশ্বভারতী
গ্রন্থনবিভাগ,
৬ আচার্য
জগদীশ বসু
রোড,
কলিকাতা-১৭,
পুনর্মুদ্রণ
পৌষ ১৪০৫।

১৮.তদেব।

১৯.‘ভূমিকা:
রবীন্দ্র রচনাবলী
১ম খণ্ড’।

২০.‘অবর্জিত:নবজাতক’, পৃ.১৩৯।

২১.
রবীন্দ্র
সাহিত্যের
ভূমিকা, নীহাররঞ্জন
রায়, নিউ এজ
পাবলিশার্স,
কলিকাতা,
পঞ্চম
পরিশোধিত সংস্করণ
১৩৬৯, পৃ.২২৮।

২২.বর্তমান
প্রবন্ধে সহায়তা
করেছে, অথচ উদ্ধৃতি
ব্যবহৃত হয়নি,
এমন একটি গ্রন্থ-
“রবীন্দ্ররচনাভিধান,
পঞ্চম খণ্ড, অনুত্তম
ভট্টাচার্য, দীপ
প্রকাশন, ২০৯ এ
বিধান সরণি, কলকাতা—০৬
প্রথম প্রকাশ:
কলকাতা বইমেলা
২০০৩।

কৃতজ্ঞতা
স্বীকার:

১. কেন্দ্রীয়
গ্রন্থাগার, বিশ্বভারতী।

২. রবীন্দ্রভবন
গ্রন্থাগার, বিশ্বভারতী